ኤጀንሲው በ54 ሚሊዮን ብር ሰባት ተሽከርካሪዎችን ገዛ
 – በአዲስ አበባ ከተማ አስተዳደር የእሳትና ድንገተኛ አደጋዎች መከላከልና መቆጣጠር ኤጀንሲ በ54 ሚሊዮን ብር ወጪ ሰባት ተሽከርካሪዎች ግዥ መፈጸሙን አስታወቀ።የኤጀንሲው የጥናትና እቅድ ደጋፊ የሥራ ሂደት መሪ አቶ አሸብር አበቅየለሁ ለዋልታ ኢንፎርሜሽን ማዕከል እንደገለጹት፤ ኤጀንሲው በ54 ሚሊየን ብር ወጪ የገዛው ስድስት የእሳት አደጋ መከላከያና አንድ የክብደት ማንሻ “ክሬን” መኪናዎችን ነው።የተገዙት ተሽከርካሪዎች እያንዳንዳቸው 10 ሺ ሊትር ኬሚካልና ውሃ የመያዝ አቅም እንዳላቸው ገልፀው፤ ተሽከርካሪዎቹ ኤጀንሲው የሚሰጠውን አገልግሎት ተደራሽነትን በማጠናከርና በከተማዋ የሚከሰቱ ድንገተኛ የእሳት አደጋ የመከላከል ስራን ይበልጥ ቀልጣፋ እንደሚያደርገው ተናግረዋል።በሚቀጥለው የበጀት ዓመትም በ60 ሚሊየን ብር ወጪ ስምንት የእሳት አደጋ መከላከያ ተሽከርካሪዎችን ለመግዛት ማቀዱንም ገልፀዋል።እንዲሁም በ12 ሚሊዮን ብር በአቃቂ ክፍለ ከተማ የእሳት አደጋ መከላከያ ማሰልጠኛ ማዕከል በማቋቋም በዘርፉ የሰለጠነ የሰው ሀይል በማፍራት በኩል ከፍተኛ አስተዋፅኦ እንደሚያደርግ ተናግረዋል።  እንደ አቶ አሸብር ገለፃ፤ ኤጀንሲው ባለፉት 11 ወራት ውስጥ ከ2 ቢሊየን 471 ሚሊየን ብር በላይ የሚገመት ንብረትን ከእሳት ማዳን መቻሉን ተናግረዋል።ህብረተሰቡ በቅድመ አደጋ መከላከል ዙሪያ ግንዛቤ እንዲኖረው ለማስቻል የቅድመ ጥንቃቄ ትምህርት ለተለያዩ የህብረተሰብ ክፍሎች እንደሚሠጥ የጠቆሙት አቶ አሸብር ባለፉት 11 ወራት ውስጥም ለበርካታ አባወራዎችና ለ152 ተቋማት የ5 ቀናት    የቅድመ ጥንቃቄ ስልጠና መሠጠቱን አያይዘው ገልጸዋል።